《黄檗览秀阁和韵》
宋代·黄祖舜

飞阁凌云翠，幽寻一径微。
峰峦长竞秀，烟水莽相围。
景色尘嚣外，诗情领略归。
标题属大手，价重胜留衣。

作者简介：宋福州福清人，字继道。徽宗宣和三年进士。高宗绍兴中，权刑部侍郎兼侍读，进《论语讲义》。兼权给事中。杨愿家乞遗表恩，祖舜言愿阴济秦桧，中伤善类，寝其命。秦熺卒，赠太傅，祖舜言其参预桧谋议，追夺之。仕至同知枢密院事。卒谥庄定。有《易说》、《国风小雅说》、《历代史议》、《黄庄定集》等。